als_Latn dik_Latn sag_Latn
Lum premtimesh elektorale në zgjedhjet e vitit 2013, nga mazhoranca e sotme, aq sa dhe elektorati i besoi dhe i “votoi bindshëm”. Ka kaluar viti i dytë i mandatit qeverisës dhe premtimet kanë mbetur akoma në programin elektoral të mazhorancës.
Më tërhoqën vëmendjen disa rreshta në programin politik të Partisë Socialiste, ku thuhej:
Shqiptarët meritojnë shumë më mirë. “Vdes i mbytur nga plehrat fëmija 13 vjeçar… Ermir Ujka… Djaloshi i cili ka qenë duke kërkuar për skrap pranë vendit të grumbullimit të mbeturinave urbane të qytetit kur makina e plehrave ka shkarkuar mbi trupin e tij tonelata me mbetje urbane”. “28 femrat që nuk mundën të festonin Vitin e Ri… plot 28 vajza, gra, nëna u vranë nga prindërit, bashkëshortët, të dashurit”.
“Bulqizë – Lirie Mero ka humbur jetën në minierën e Bulqizës mëngjesin e së shtunës. Gruaja 45-vjeçare ndërsa punonte për të mbledhur krom në stokun e minierës është zënë poshtë nga një masiv gurësh. Bëhet me dije se Lirie Mero ishte nëna e katër fëmijëve dhe jetonte në varfëri të skajshme pasi i shoqi ishte invalid”. “Sukth vdesin 4 fëmijë nga asfiksimi. Robert 13 vjeç… Vilson 11 vjeç… Kasandra 9 vjeç… Nertila 6 vjeç… Nëna i gjen të pajetë në shtëpi… Shkak i vdekjes së fëmijëve mendohet të ketë qenë një qiri i ndezur i lënë në cep të dhomës për ndriçim i cili më pas ka shkaktuar një zjarr të vogël duke çliruar gazra helmues. ”Këta fëmijë, këto gra i vrau plehu, gazi, sëpata, zjarri, gurët apo plumbi, por drejt tyre i çoi keqqeverisja.
Një program politik partie që hapet me të tilla fraza, duke j’u kujtuar njerëzve fatkeqësitë.! Fatalitet…!
Sapo kjo mazhorancë mori në dorë qeverisjen e vendit, filloi shkarkimet politike në administratë. Janë me mijëra të larguar nga puna, që sot enden rrugëve për të siguruar mbijetesën për vete dhe për familjen e tyre, por për fat të keq ka dhe nga ata, që ky ndëshkim politik i çoi deri në vetëvrasje dhe këta nuk janë pak por gjashte burra e gra kryefamiljarë,nga Gjirokastra, Korça e deri në Lezhë, të cilët kishin detyrimin familjar për sigurimin e të ardhurave, për familjen e tyre, por dhe krenarinë për punën që kishin bërë ndër vite. Me mijëra e mijëra qytetarë nga jugu në veri, së bashku me familjet e tyre, po shohin si rrugë zgjidhje largimin nga Shqipëria, për ti shpëtuar varfërisë së tejskajshme, e cila ka mbërthyer gjithë vendin. Tridhjetëmijë familje janë larguar nga skema e ndihmës ekonomike në këto dy vite qeverisje, duke j’u thënë, vdisni për bukën e gojës, me pretekstin se e kanë përfituar në mënyrë të padrejtë atë. Papunësia dhe treguesit e varfërisë po rriten çdo ditë, kriminaliteti dhe pasiguria ka mbërthyer vendin, tritoli po i ngjan çamçakëzit duke u ngjitur kudo, por ç’është më kryesorja, njerëzve në këtë vend iu është vrarë shpresa, shpresa për një të ardhme!
Nuk e di nëse ky realitet i dhimbshëm i shkon për shtat atyre frazave politike, të programit çudibërës të mazhorancës aktuale.
U premtua shumë dhe për mbrojtjen sociale: U premtuan politika parandaluese, aktive dhe efikase për reduktimin e varfërisë dhe të përjashtimit social, por kemi hyrë në vitin e tretë të qeverisjes dhe asgjë nuk është bërë, përkundrazi varfëria ka fituar teren.
U premtua: – Zëvendësim i Programit të Ndihmës Ekonomike me Programin e Riintegrimit Social. Asgjë nuk është bërë, vazhdon të mbetet Programi i Ndihmës Ekonomike, asgjë nuk ka ndryshuar, ka qenë thjeshtë demagogji, pasi jo vetëm nuk ka riintegrim social, por ka përjashtim social.
Ndihma ekonomike nuk do të ishte lëmoshë sipas tyre, por mbështetje për riintegrim.
Asgjë nuk ka ndryshuar, jemi ne te njëjtat kushte të trajtimit të këtij programi nga kjo mazhorance.
Ndërtim i një sistemi të personalizuar të shërbimeve sociale, duke vendosur në qendër nevojat e individit.
Rrjeti i Shërbimeve Sociale është po ai i dy viteve me parë. Nuk është shtuar asnjë shërbim alternativ, për t’iu ardhur në ndihmë individëve në nevojë.
Përcaktim i masës së pagesës nga Programi i Riintegrimit Social, për individë dhe jo për familje.
Ky program funksionon akoma si Programi i Ndihmës Ekonomike dhe jo si Programi i Riintegrimit Social dhe masa e ndihmës ekonomike jepet për familje dhe jo për individ siç është premtuar.
Masa e pagesës nga Programi i Riintegrimit Social do të synojë kapërcimin e vijës së varfërisë.
Nëse masa e ndihmës ekonomike e cila jepej në vitin 2013, konsiderohet se nuk bënte të mundur kapërcimin e vijës së varfërisë, atëhere jemi në të njëjtat kushte, pasi nuk ka ndryshuar as masa dysheme (800 lekë te reja) dhe as masa tavan (8000 lekë te reja), e pagesës së ndihmës ekonomike. Varfëria ka ardhur në rritje së bashku me rritjen e shkallës së papunësisë.
Lehtësi, shërbime ndihmëse dhe së paku një ofertë për të rihyrë në tregun e punës, përfituesve të pagesës nga Programi i Riintegrimit Social në qytet, brenda vitit të parë të qeverisjes.
Janë hapur zyra pune të reja për të punësuar militantët, por asnjëherë dhe në asnjë rast për të ofruar dhe bërë të mundur riintegrimin në tregun e punës, të kësaj kategorie në nevojë. Nisur dhe nga statistikat, rezulton se një numër i papërfillshëm, pothuajse fare, i kësaj kategorie, kanë dalë nga skema e ndihmës ekonomike si rezultat i punësimit.
Informatizim i të dhënave të Programit të Riintegrimit Social dhe pagesës së përfitimeve.
Projekti i modernizimit të asistencës sociale ku përfshihen programi pagesës së ndihmës ekonomike dhe personave me aftësi të kufizuar, është nisur dhe është përmbyllur si projekt, në kohën kur qeveriste Partia Demokratike. Maxhorancës së tanishme, i doli si detyrë vetëm zbatimi i këtij projekti, te cilën po e realizon në mënyrën më të keqe të mundshme, ku mbizotëron mungesa e transparencës dhe profesionalizmit nga strukturat përkatëse.
Përllogaritje me shpejtësi e minimumit jetik, si hapi i parë i rëndësishëm për të luftuar varfërinë dhe krijuar mundësi integrimi kategorive në nevojë.
Akoma nuk kemi një minimum jetik të zyrtarizuar.
Shërbime falas në shtëpi për të gjithë të moshuarit mbi 75 vjeç me nevoja të veçanta. Demagogji elektorale. Jo vetëm nuk ka shërbime falas për këtë kategori personash që i përkasin moshës së tretë, por nuk është bërë asnjë përpjekje për zgjerim kapacitetesh për trajtimin e moshës së tretë me probleme sociale, në institucionet e përkujdesit shoqëror.
Mbështetje me pagesa në nivelin e pagës minimale për të gjithë kujdestarët e personave me aftësi të kufizuara.
Jo vetëm që nuk është bërë ndryshimi i pagesës për kujdestarët e PAK, por nuk është bërë ndryshim pagese, as për vetë PAK. Është bërë vetëm indeksimi i zakonshëm i kësaj pagese.
Garantim i pagesës së sigurimeve të detyrueshme shoqërore për të gjithë kujdestarët e personave me aftësi të kufizuara.
Nuk është garantuar asgjë sipas këtij premtimi. Gjatë qeverisjes së Partisë Demokratike, u përcaktua me vendim qeverie pagesa e sigurimeve shoqërore për kujdestarët e Paratetraplegjikëve nga buxheti i shtetit, për aq kohë sa ata gëzojnë të drejtën e kujdestarisë për këtë kategori.
Këto janë vetëm disa nga shumë premtimet e pa mbajtura të kësaj mazhorance, pasi vetë gjendja ekonomike e shqiptarëve, flet qartë se në çfarë situatash dramatike ndodhemi.
Në vend që të kthehen sytë nga ekonomia e vendit, varfëria që po na mbyt, punësimi, siguria e jetës së qytetarëve, shkojmë dhe i japim leksione të ekonomisë së tregut të lirë, të bashkëjetesës rajonale, biles dhe të funksionimit të demokracisë moderne, Evropës dhe gjithë botës mbarë si në mbledhjen e 81 Partive.
Për të ardhur keq! Asgjë për varfërinë!
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn